b"\n_START_ARTICLE_\nThomas Cavendish\n_START_PARAGRAPH_\nThomas Cavendish (eller Candish) (f\xc3\xb8dt 19. september 1560, d\xc3\xb8d i mai 1592) var en engelsk oppdagelsesreisende. Han var kjent som \xc2\xabThe Navigator\xc2\xbb og var den f\xc3\xb8rste som gjennomf\xc3\xb8rte en planlagt jordomseiling. Mens Magellan, Loaisa, Drake og Loyolas ekspedisjoner hadde gjennomf\xc3\xb8rt jordomseilinger f\xc3\xb8r ham, hadde dette ikke v\xc3\xa6rt deres hensikt da de seilte ut. Hans f\xc3\xb8rste jordomseiling gjorde ham rik p\xc3\xa5 spansk gull, men hans andre reise var ikke vellykket og han omkom p\xc3\xa5 havet i en alder av 32 \xc3\xa5r.\n_START_SECTION_\nBiografi\n_START_PARAGRAPH_\nCavendish ble f\xc3\xb8dt i 1560 i Trimley St. Martin i n\xc3\xa6rheten av Ipswich i Suffolk. Han var etterkommer av Roger Cavendish, broren til Sir John Cavendish fra hvem hertugene av Devonshire har f\xc3\xa6tt sitt slektsnavn Cavendish. Da han var 15 \xc3\xa5r gammel begynte han p\xc3\xa5 Corpus Christi College ved Cambridge University, men avsluttet studiene etter to \xc3\xa5r. Han var parlamentsmedlem for Shaftesbury i Dorset i 1584 og Wilton i 1586. I 1585 seilte han med Sir Richard Grenville til Virginia. Han gjennomf\xc3\xb8rte deretter sin f\xc3\xb8rste jordomseiling fra 1586 til 1588, og la i 1591 ut p\xc3\xa5 sin andre reise. I mai 1592 omkom han av ukjent \xc3\xa5rsak i S\xc3\xb8r-Atlanteren.\n_START_SECTION_\nReiser\n_START_PARAGRAPH_\nDa Cavendish var tolv \xc3\xa5r gammel arvet han en formue av sin avd\xc3\xb8de far, men etter \xc3\xa5 ha sluttet p\xc3\xa5 skolen 17 \xc3\xa5r gammel levde han et luksuri\xc3\xb8st liv der han brukte opp mesteparten av arven. Fast bestemt p\xc3\xa5 \xc3\xa5 skape en ny formue til sj\xc3\xb8s, kj\xc3\xb8pte han det lille skipet \xc2\xabElizabeth\xc2\xbb og deltok p\xc3\xa5 Richard Grenvilles ekspedisjon til Viriginia i 1585._NEWLINE_I 1586 fikk han bygget et st\xc3\xb8rre skip, \xc2\xabDesire\xc2\xbb, for \xc3\xa5 gjenta Francis Drakes jordomseiling. Sammen med \xc2\xabContent\xc2\xbb og \xc2\xabHugh Gallant\xc2\xbb seilte han fra Harwich 27. juni 1586. Etter \xc3\xa5 ha seilt gjennom Magellanstredet n\xc3\xa5dde han Stillehavet 24. februar 1587. Han fortsatte nordover langs kysten av S\xc3\xb8r-Amerika til han n\xc3\xa5dde s\xc3\xb8rspissen av California i oktober 1587. Underveis byttet han ut den utette \xc2\xabHugh Galant\xc2\xbb med et annet skip d\xc3\xb8pt \xc2\xabGeorge\xc2\xbb, brente tre spanske byer og tretten skip og bes\xc3\xb8kte ruinene av den feilsl\xc3\xa5tte spanske bosetningen Rey Don Felipe og ga den det nye navnet Port Famine. _NEWLINE_I begynnelsen av november 1587 oppbrakte Cavendish manilagallionen \xc2\xabSanta Anna\xc2\xbb p\xc3\xa5 600 tonn utenfor Cabo San Lucas og plyndret det spanske skipet for den verdifulle lasten best\xc3\xa5ende av over 122\xc2\xa0000 s\xc3\xb8lvdollar. Cavendish' skip var for lite til \xc3\xa5 frakte hele beslaget, den st\xc3\xb8rste spanske skatten som til da hadde kommet i engelske hender, og han hadde ikke nok mannskap til \xc3\xa5 kunne f\xc3\xb8re den spanske gallionen. Han satte derfor fyr p\xc3\xa5 fart\xc3\xb8yet og sendte det sammen med resten av skatten til bunns u havnen. Cavendish p\xc3\xa5grep ogs\xc3\xa5 en spansk skipsf\xc3\xb8rer, Alonso de Valladolid, som kjente ruten over Stillehavet._NEWLINE_Etter \xc3\xa5 ha tapt \xc2\xabContent\xc2\xbb krysset Cavendish Stillehavet og ankom Filippinene, der han fikk h\xc3\xb8re om de kinesiske og de japanske kyststrkningene som han h\xc3\xa5pet \xc3\xa5 bes\xc3\xb8ke p\xc3\xa5 en neste reise. Utenfor Cabo tok Cavendish med seg to japanske eventyrere som fulgte ham p\xc3\xa5 hans ekspedisjoner mellom 1587 og 1591. Han kom ogs\xc3\xa5 i besittelse av et stort kart over Kina. Den 14. mai 1588 n\xc3\xa5dde han afrikakysten og ankom endelig England den 9. september 1588. Han hadde brukt ni m\xc3\xa5neder mindre p\xc3\xa5 sin jordomseiling enn Drake, men i likhet med Drake returnerte han med bare ett av sine skip, \xc2\xabDesire\xc2\xbb._NEWLINE_Hans reise var en stor suksess b\xc3\xa5de \xc3\xb8konomisk og p\xc3\xa5 andre m\xc3\xa5ter. Mange senere beretninger sier at han ble utnevnt til ridder av dronning Elisabeth I for hans gjerninger mot spanjolene, men historikeren David Judkins skriver at \xc2\xabselv om Elisabeth mottok ham, adlet hun ham ikke\xc2\xbb._NEWLINE_Cavendish la ut p\xc3\xa5 en ny ekspedisjon i august 1591 med \xc2\xabLester\xc2\xbb sammen med John Davis med \xc2\xabDesire\xc2\xbb. De n\xc3\xa5dde den brasilianske havnebyen Santos som de plyndret. Da de fortsatte videre s\xc3\xb8rover mot Magellanstredet var \xc2\xabLester\xc2\xbb n\xc3\xa6r ved \xc3\xa5 forlise. Cavendish vendte da tilbake til Brasil, hvos han mistet mesteparten av mannskapet i et slag mot portugiserne i Vit\xc3\xb3ria. Han satte over Atlanterhavet mot St. Helena med den gjenv\xc3\xa6rende besetningen, men omkom p\xc3\xa5 reisen, muligens utenfor Ascension. John Davis fortsatte ekspedisjonen og oppdaget Falklands\xc3\xb8yene f\xc3\xb8r han returnerte til England etter \xc3\xa5 ha mistet mesteparten av besetningen p\xc3\xa5 grunn av sult og sykdom."